ddrg/super_eurlex huggingface dataset:
KIRJALLINEN KYSYMYS E-0589/03 esittäjä(t): Miquel Mayol i Raynal (Verts/ALE) komissiolle. Yhdistymisvapaus Romaniassa.



Virallinen lehti nro 242 E , 09/10/2003 s. 0153 - 0154



KIRJALLINEN KYSYMYS E-0589/03 esittäjä(t): Miquel Mayol i Raynal (Verts/ALE) komissiolle (28. helmikuuta 2003) Aihe: Yhdistymisvapaus Romaniassa Komissio antoi 27. kesäkuuta 2002 vastauksen kysymykseeni E-1377/02(1) ja ilmoitti siinä, että yhdistymisvapaus sisältyy Kööpenhaminan kriteereihin. Tämän jälkeen Romaniassa on tapahtunut uusia muutoksia. Bukarestin Cour d'appel on vahvistanut päätöksen olla rekisteröimättä Romanian ensimmäistä alueellisesti toimivaa puoluetta, Transilvania-Banat-liigaa. Oikeus toteaa päätöksessään muun muassa, että regionalismi ja toissijaisuusperiaate ovat vastoin Romanian valtion yhtenäisyyttä ja jakamattomuutta. Onko demokraattisesti toimivan poliittisen puolueen kieltäminen sopusoinnussa Kööpenhaminassa määritettyjen liittymiskriteereiden kanssa? Aikooko komissio pyytää Romanian viranomaisilta selvitystä asiasta? (1) EUVL C 28 E, 6.2.2003, s. 100. Günter Verheugenin komission puolesta antama vastaus (3. huhtikuuta 2003) Komission vastauksessa kysymykseen E-1377/02 todetaan, että Romanian perustuslaki kieltää antamasta oikeudellista asemaa organisaatioille, joiden tavoitteet ja toiminta ovat ristiriidassa Romanian valtion periaatteiden kanssa. Näihin periaatteisiin kuuluu Romanian suvereniteetti ja alueellinen koskemattomuus. Komissiolla ei ole oikeudellista pätevyyttä arvioida, asetetaanko Romanian perustuslaissa, sellaisena kuin tämäntasoinen Romanian oikeusistuin sitä tulkitsee, perusteettomia rajoituksia yhdistymisvapaudelle. Euroopan unionista tehdyn sopimuksen (sellaisena kuin se on muutettuna Amsterdamin sopimuksella) 6 artiklan 2 kohdassa todetaan kuitenkin, että unioni pitää arvossa perusoikeuksia, sellaisina kuin ne taataan ihmisoikeuksien ja perusvapauksien suojaamiseksi tehdyssä Euroopan yleissopimuksessa . Komission käsityksen mukaan Bukarestin tuomioistuimen päätöksestä on mahdollista valittaa. Kun kansalliset muutoksenhakukeinot on käytetty, ja koska Romania on Euroopan ihmisoikeussopimuksen osapuoli, oikea toimielin tällaisen arvioinnin tekemiseen on Euroopan ihmisoikeustuomioistuin. Komissio käyttää vastaisuudessakin Euroopan ihmisoikeustuomioistuimen päätöksiä pääasiallisena lähteenä arvioidessaan Kööpenhaminassa sovittujen liittymiskriteerien noudattamista.
KIRJALLINEN KYSYMYS E-0844/03 esittäjä(t): Herbert Bösch (PSE) komissiolle. Yrityskonsultointisopimukset.



Virallinen lehti nro 192 E , 14/08/2003 s. 0220 - 0221



KIRJALLINEN KYSYMYS E-0844/03 esittäjä(t): Herbert Bösch (PSE) komissiolle (18. maaliskuuta 2003) Aihe: Yrityskonsultointisopimukset Andersen Consultingin ja Ernst & Youngin kaltaiset konsultointipalveluja tarjoavat yritykset ovat viime aikoina nousseet otsikoihin, koska niiden konsultointipalveluja on epäilty puutteellisesti tehdyiksi. Andersen Consulting joutui arvostelun kohteeksi Enron-skandaalin yhteydessä; Ernst & Young puolestaan siksi, että Geneven kantonin hallitus vaatii siltä kolmen miljardin Sveitsin frangin suuruisia korvauksia yrityksen kantonin keskuspankille tekemässä konsultoinnissa paljastuneiden puutteiden takia. Näiden tapausten johdosta esitän komissiolle seuraavat kysymykset: - Kuinka monta sopimusta komissio teki konsultointiyritysten kanssa vuonna 2002? Mikä oli näiden sopimusten yhteisarvo? - Onko komissio koskaan havainnut puutteita tehdyssä konsultoinnissa? Mitä kriteerejä komissio käyttää konsultointipalvelujen arvioimiseen? - Onko komissiolle koskaan aiheutunut taloudellista vahinkoa konsultointiyrityksen kanssa tehdystä sopimuksesta? - Kuinka suuri mahdollinen vahinko oli? Vaadittiinko vahingonkorvausta? Miksi vahingonkorvausta ei mahdollisesti vaadittu? - Miksi komissio käyttää konsultointipalveluja tarjoavia yrityksiä eikä teetä konsultointia omilla työntekijöillään? Michaele Schreyerin komission puolesta antama vastaus (25. huhtikuuta 2003) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-0150/03 esittäjä(t): Daniel Varela Suanzes-Carpegna (PPE-DE) komissiolle. EU:n ja Mauritanian välinen kalastussopimus ja kehitysyhteistyö.



Virallinen lehti nro 192 E , 14/08/2003 s. 0160 - 0161



KIRJALLINEN KYSYMYS E-0150/03 esittäjä(t): Daniel Varela Suanzes-Carpegna (PPE-DE) komissiolle (28. tammikuuta 2003) Aihe: EU:n ja Mauritanian välinen kalastussopimus ja kehitysyhteistyö Ottaen huomioon voimassa olevan EU:n ja Mauritanian välisen kalastussopimuksen voisiko komissio ilmoittaa, 1. kuinka paljon EU:n varoja on osoitettu Mauritanian kalastusalan kehittämiseen, 2. kuinka paljon EU maksaa korvausta yhteisön kalastuslaivaston saamista kalastusoikeuksista, 3. kuinka paljon yhteisön varustajien on maksettava kalastusluvista ja -oikeuksista? Franz Fischlerin komission puolesta antama vastaus (7. maaliskuuta 2003) 1. Yhteisön ja Mauritanian islamilaisen tasavallan välisen kalastussopimuksen liitteenä olevan nykyisen pöytäkirjan(1) 2 artiklassa taloudelliseksi korvaukseksi vahvistetaan 86 000 000 euroa vuodessa. Tästä summasta käytetään 4 000 000 euroa pöytäkirjan 5 artiklassa eriteltyihin toimiin Mauritanian kalastusalan tukemiseksi. 2. Vuosittainen 86 000 000 euron suuruinen taloudellinen korvaus vastaa summaa, joka maksetaan vastikkeena yhteisön kalastuslaivastolle annetuista kalastusmahdollisuuksista. 3. Varustajien maksamat summat vahvistetaan pöytäkirjaan sisältyvissä kalastuksen teknisissä selvityksissä (FD). Pohjakalalajien kalastuksesta peritään seuraavat lisenssimaksut (1. tammikuuta 2003): >TAULUKON PAIKKA> Tonnikalan pyynnistä (kalastuksen tekniset selvitykset nro 7 ja nro 8) perittävä lisenssimaksu on 25 euroa Mauritanian vesillä saatua kalatonnia kohti. Lisenssit myönnetään nuottaa käyttävien tonnikala-alusten tapauksessa 1 250 euron suuruista ennakkomaksua vastaan ja pintasiima-alusten ja vapapyydyksiä käyttävien alusten tapauksessa 2 500 euron suuruista ennakkomaksua vastaan. Ennakkomaksut vähennetään maksettavasta kokonaissummasta, joka perustuu edellisen vuoden saaliiseen, mutta jos maksettava summa on ennakkomaksua pienempi, erotusta ei palauteta. Pelagisten pakastustroolarien (kalastuksen tekninen selvitys nro 9) lisenssimaksu on 2,50 euroa bruttotonnia kohti vuodessa. Lisenssimaksun lisäksi vuosittaisen enimmäismäärän, joka on määritelty kolmeen luokkaan kuuluvien alusten osalta (alle 3 000 bt:n aluksilla 12 500 tonnia alusta kohti vuodessa, 3 0005 000 bt:n aluksilla 17 500 tonnia alusta kohti vuodessa ja 5 0009 500 bt:n aluksilla 22 500 tonnia alusta kohti vuodessa), ylittävästä saaliista maksetaan 19 euroa tonnilta. (1) EYVL L 341, 22.12.2001.
KIRJALLINEN KYSYMYS P-0625/03 esittäjä(t): Michael Cashman (PSE) komissiolle. EU-lainsäädännön täytäntöönpano.



Virallinen lehti nro 192 E , 14/08/2003 s. 0209 - 0210



KIRJALLINEN KYSYMYS P-0625/03 esittäjä(t): Michael Cashman (PSE) komissiolle (25. helmikuuta 2003) Aihe: EU-lainsäädännön täytäntöönpano Voisiko komissio kertoa, ovatko EU:n nykyiset jäsenvaltiot ryhtyneet tarpeellisiin toimiin pannakseen täytäntöön nk. rotudirektiivin (2000/43/EY(1)) ja direktiivin työllisyyskehyksestä (2000/78/EY(2))? Mikäli ovat, voisiko komissio vahvistaa, että edellä mainittujen direktiivien täytäntöönpanon määräaikoja heinäkuu 2003 ja joulukuu 2003 tullaan noudattamaan? Tietääkö komissio, onko joillain jäsenvaltioilla ollut ongelmia kyseisten direktiivien täytäntöönpanossa tai ovatko ne suhtautuneet täytäntöönpanoon vastahakoisesti? Voisiko komissio kertoa, mihin toimiin se on suunnitellut ryhtyvänsä, mikäli kyseisiä määräaikoja ei noudateta? (1) EYVL L 180, 19.7.2000, s. 22. (2) EYVL L 303, 2.12.2000, s. 16. Anna Diamantopouloun komission puolesta antamayhteinen vastauskirjallisiin kysymyksiin P-0625/03 ja P-0712/03 (24. maaliskuuta 2003) Jäsenvaltioiden on saatettava 19. heinäkuuta 2003 mennessä osaksi kansallista lainsäädäntöään rodusta tai etnisestä alkuperästä riippumattoman yhdenvertaisen kohtelun periaatteen täytäntöönpanosta 29. kesäkuuta 2000 annettu neuvoston direktiivi 2000/43/EY. Yhdenvertaista kohtelua työssä ja ammatissa koskevista yleisistä puitteista 27. marraskuuta 2000 annettu neuvoston direktiivi 2000/78/EY on saatettava osaksi kansallista lainsäädäntöä 2. joulukuuta 2003 mennessä (jäsenvaltiot voivat tarvittaessa ottaa käyttöön kolmen vuoden lisäajan ikään tai vammaisuuteen perustuvaan syrjintään liittyvien säännösten täytäntöönpanemiseksi). Tähän mennessä Ranska on ilmoittanut komissiolle saattaneensa osia näistä direktiiveistä osaksi kansallista lainsäädäntöään. Ranskan lainsäädännön ja direktiivien yhdenmukaisuutta arvioidaan parhaillaan. Komissio on myös tietoinen, että muutamat jäsenvaltiot ovat jo hyväksyneet tai aikovat hyväksyä alan säädöksiä, vaikka se ei ole saanut niiltä asiasta virallista ilmoitusta. Komissio on säännöllisessä yhteydessä jäsenvaltioiden viranomaisiin edistääkseen täytäntöönpanoprosessia. Tämä mahdollisti keskusteluiden käymisen direktiivien tulkinnasta jo ennen säädösten saattamista osaksi kansallista lainsäädäntöä. Komissio toivoo, että suurin osa ongelmista voitiin ratkaista tällä tavoin. Komissio on korostanut, että asiaa koskevia määräaikoja on noudatettava ja että noudattamatta jättäminen on rikkomus yhteisön lainsäädäntöä vastaan. Kaikki jäsenvaltiot ovat ilmoittaneet aikovansa saattaa direktiivit osaksi kansallista lainsäädäntöään määräajassa. Jos näin ei tapahdu tai jos jäsenvaltio ei saata niitä osaksi lainsäädäntöään asianmukaisesti, komissio toteuttaa tarvittavia toimia niiden toimivaltuuksien rajoissa, jotka sillä on EY:n perustamissopimuksen 226 artiklan mukaisesti.
KIRJALLINEN KYSYMYS P-0350/03 esittäjä(t): Joan Colom i Naval (PSE) komissiolle. Euroopan yhteisöjen virkamiesten eläkkeisiin sovellettavan korjauskertoimen aiheuttamat talousarviokustannukset.



Virallinen lehti nro 192 E , 14/08/2003 s. 0174 - 0175



KIRJALLINEN KYSYMYS P-0350/03 esittäjä(t): Joan Colom i Naval (PSE) komissiolle (6. helmikuuta 2003) Aihe: Euroopan yhteisöjen virkamiesten eläkkeisiin sovellettavan korjauskertoimen aiheuttamat talousarviokustannukset EU:n virkamiesten saamiin eläkkeisiin sovelletaan tällä hetkellä korjauskerrointa, joka on Belgiassa 100 ja joka vaihtelee eläkkeensaajan asuinpaikan mukaan. Komissio on ehdottanut muutosta kyseiseen korjauskertoimeen ehdotuksessaan asetukseksi Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen muuttamisesta. Voisiko komissio ilmoittaa: 1. Mitkä olisivat olleet talousarviosäästöt varainhoitovuonna 2002, mikäli kyseisiä korjauskertoimia ei olisi ollut? 2. Mitkä olisivat kustannukset vuonna 2004, mikäli a) korjauskertoimia ei olisi; b) sovellettaisiin komission ehdotusta tai c) jatkettaisiin tämänhetkisen järjestelmän soveltamista? Neil Kinnockin komission puolesta antama vastaus (21. maaliskuuta 2003) Kuten arvoisa parlamentin jäsen tietää, korjauskertoimesta säädetään Euroopan yhteisöjen virkamiehiin sovellettavissa henkilöstösäännöissä. Komissio vastaa hänen esittämiinsä kysymyksiin seuraavasti: 1. Jos korjauskertoimia ei olisi sovellettu vuonna 2002, nettomääräiset talousarviosäästöt olisivat olleet 39,4 miljoonaa euroa (menojen väheneminen 44,7 miljoonaa euroa ja tulojen väheneminen 5,3 miljoonaa euroa). 2. Korjauskertoimista aiheutuvat kustannukset (menot miinus tulot) vuonna 2004 ovat kysymyksessä esitetyissä kolmessa tapauksessa olleet seuraavat: a) 0 euroa, jos korjauskertoimia ei sovelleta. Koska eläkkeensaajien luottamuksensuoja kuitenkin näyttäisi edellyttävän saavutettujen oikeuksien suojaamista,(1) tästä voi aiheutua jopa 36 miljoonan euron kustannukset. b) 38 miljoonaa euroa, jos komission ehdotus pannaan täytäntöön, ehdotetut siirtymätoimenpiteet(2) mukaan luettuina. c) 42 miljoonaa euroa, jos jatketaan nykyisen järjestelmän soveltamista. Arvoisa parlamentin jäsen varmastikin tietää, että asiaa tarkastellaan yksityiskohtaisesti parlamentissa ja neuvostossa keskusteltaessa nykyisten henkilöstösääntöjen uudistamista koskevista muutosehdotuksista. Edellä esitetyt vastaukset heijastelevat vakiintuneita kantoja sekä komission tekemien ehdotusten seurauksia. (1) Katso komission ehdotuksen liitteessä XIII oleva 21 artikla, EYVL C 291, 26.11.2002. (2) Katso komission ehdotuksen liitteessä XIII oleva 20 ja 21 artikla, EYVL C 291, 26.11.2002.
KIRJALLINEN KYSYMYS E-0459/03 esittäjä(t): Bernd Lange (PSE) komissiolle. Kotien tulisijojen turvallisuus.



Virallinen lehti nro 161 E , 10/07/2003 s. 0220 - 0221



KIRJALLINEN KYSYMYS E-0459/03 esittäjä(t): Bernd Lange (PSE) komissiolle (19. helmikuuta 2003) Aihe: Kotien tulisijojen turvallisuus Saan yhä useammin kyselyjä kansalaisilta, jotka ovat huolissaan kotien tulisijojen turvallisuudesta. Pystyäkseni laatimaan perustellun arvion tarvitsen muutamia tietoja. 1. Kuinka monta tulipaloa saa alkunsa jäsenvaltioiden kotitalouksien tulisijoista, niiden yhdysosista (esim. uunin hormit) tai savupiipuista (ilmanvaihtokanavat) a) yhteensä? b) käytettäessä kiinteitä polttoaineita (puuta ja hiiltä)? c) käytettäessä öljyä? d) käytettäessä kaasulla toimivia tulisijoja? 2. Kuinka moni henkilö kärsii tulisijojen aiheuttamasta häkämyrkytyksestä a) kuolettavin seurauksin? b) terveydelle haitallisin seurauksin? 3. Mihin toimiin on ryhdytty (esim. tarkastukset) tulisijojen aiheuttamien vaarojen poistamiseksi? David Byrnen komission puolesta antama vastaus (25. maaliskuuta 2003) Komissiolla ei ole pyydettyjä tilastoja siitä, kuinka monta tulipaloa jäsenvaltioissa saa alkunsa lämmityslaitteista, niiden yhdysosista tai savupiipuista. Komissio ei myöskään pidä tilastoja siitä, kuinka moni henkilö kärsii tulisijojen (savupäästöjen) aiheuttamasta häkämyrkytyksestä. Komissiolla ei ole tietoja jäsenmaissa suoritettavista lämmitykseen käytettävien laitteistojen tarkastuksista niiden asentamisen jälkeen.
KIRJALLINEN KYSYMYS E-0250/03

esittäjä(t): Olivier Dupuis (NI) komissiolle

(5. helmikuuta 2003)

Aihe: Zouhair Yahyaouin nälkälakko

TuneZine -sivuista vastaava (webmaster) Zouhair Yahyaoui, joka tuomittiin mielipiteidensä vuoksi viime heinäkuussa kahdeksi vuodeksi Borj el Amrin vankilaan väärien tietojen levittämisestä ja median laittomasta käytöstä, aloitti 17. tammikuuta 2003 nälkälakon protestoidakseen vankilan puutteellista hoitoa ja epäinhimillisiä oloja vastaan ja vaatiakseen vapautusta. Hänen perheensä vieraili hänen luonaan 23. tammikuuta 2003. Selvästi heikkovointinen Zouhair Yahyaoui toisti päätöksensä jatkaa nälkälakkoaan vapautukseensa asti. Hän vahvisti, ettei ollut saanut asianmukaista hoitoa, erityisesti antibiootteja, sairastamaansa tulehdukseen ja että oli kieltäytynyt vankilahenkilökunnan ehdottamista tableteista. Zouhair Yahyaoui on pysytellyt koko nälkälakkonsa ajan sellissään ja kieltäytyy jopa päivittäisestä ulkoilusta.

Onko komissio tietoinen Zouhair Yahyaouin nälkälakosta, jonka avulla hän haluaa kiinnittää huomiota erityisesti Tunisian vankiloiden epäinhimillisiin oloihin? Mikäli on, mihin toimiin komissio on ryhtynyt saadakseen Tunisian viranomaiset kohentamaan välittömästi tarpeellisin toimin kaikkien tunisialaisten vankien ja myös Zouhair Yahyaouin vankilaoloja? Miten komissio suhtautuu ehdotukseen yleisestä armahduksesta, jota Tunisian koko oppositio vaatii?

Christopher Pattenin komission puolesta antamayhteinen vastauskirjallisiin kysymyksiin E-0250/03 ja E-0263/03

(26. helmikuuta 2003)

Komissio on tietoinen Yahiaouin ja Jebalin aloittamasta nälkälakosta ja seuraa käytössään olevien lähteiden avulla heidän terveydentilaansa.

Kuten arvoisan parlamentin jäsenen kirjallisiin kysymyksiin E-2526/02, E-2597/02, E-2629/02 ja E-3031/02 komission antamasta vastauksesta on jo käynyt ilmi, komissio on huolestunut Yahiaouin ja muiden henkilöiden vankilaoloista varsinkin Bordj el-Amrin vankilassa.

Edellä mainittuihin kysymyksiin annetun vastauksen jälkeen Euroopan unioni on erityisesti kiinnittänyt uudelleen Tunisian viranomaisten huomion Yahiaouin tapaukseen ja hänen vankilaoloihinsa.

Arvoisalle parlamentin jäsenelle on myös kerrottu, että Euroopan unioni on viimeisimmässä unionin ja Tunisian assosiaatiokomitean kokouksessa vaatinut viranomaisia tekemään Tunisian vankilaolokysymyksissä yhteistyötä Punaisen Ristin kansainvälisen komitean (ICRC) kanssa.

Toisella tasolla komissio toimii Tunisian oikeuslaitoksen uudistamiseksi osana ohjelmaa, jota valmistellaan MEDA-ohjelmassa. Vankilahallinnon hyväksi toteutettavien toimien sisällyttämistä tähän ohjelmaan on suunniteltu.

Euroopan unioni on lisäksi muistuttanut Tunisiaa siitä, että taistelua ääri-islamia vastaan ei voida käydä ihmisoikeuksien kunnioittamisen ja perusvapauksien kustannuksella. Tiettyjen vankien yleistä armahdusta ei toistaiseksi ole otettu esille Tunisian viranomaisten kanssa.
KIRJALLINEN KYSYMYS E-0119/03 esittäjä(t): Jorge Hernández Mollar (PPE-DE) komissiolle. EU:n osallistuminen Marbellassa sijaitsevan Concepción-vesialtaan syventämiseen.



Virallinen lehti nro 161 E , 10/07/2003 s. 0178 - 0178



KIRJALLINEN KYSYMYS E-0119/03 esittäjä(t): Jorge Hernández Mollar (PPE-DE) komissiolle (28. tammikuuta 2003) Aihe: EU:n osallistuminen Marbellassa sijaitsevan Concepción-vesialtaan syventämiseen Espanjan Marbellassa sijaitsevan Concepción-altaan laajentaminen on uhkaavasti myöhässä. Tämä on huolestuttavaa, koska sen laajentaminen on olennaisen tärkeää koko Espanjan Aurinkorannikon (Costa del Sol) vedentoimituksille historiallisessa tilanteessa, jossa alueelle ollaan rakentamassa 30 000 uutta hotellipaikkaa, mikä merkitsee matkailun huomattavaa kasvua kehitysvaiheessa olevalla Andalusian alueella. Laajentamisessa on kyse altaan kapasiteetin lisäämisestä lähes kaksinkertaiseksi asettamalla uusi patorunko, joka on 16 metriä nykyistä korkeampi. Näin ollen altaan kapasiteetti kasvaisi nykyisestä 5 600 kuutiosta yli 10 000 kuutioon. Voiko komissio kertoa, miten yhteisö osallistuu tähän tärkeään hankkeeseen, jolla pyritään lisäämään Espanjan Aurinkorannikon vedentoimituksia? Missä määrin komissio on valmis harkitsemaan kannustavan tuen antamista hankkeelle? Michel Barnier'n komission puolesta antama vastaus (27. helmikuuta 2003) Espanjan viranomaiset ovat esittäneet komissiolle 11. joulukuuta 2002 koheesiorahaston tukea koskevan hakemuksen, joka liittyy tutkimukseen El estudio y redacción del proyecto y estudio de impacto ambiental del recrecimiento de la presa de la Concepción. Kyseessä on tukikelpoiseen hankkeeseen liittyvä tekninen tutkimus. Hankkeen tukikelpoiset kokonaiskustannukset ovat 575 980 euroa. Espanjan viranomaisten toivoma yhteisön rahoitusosuus on 85 %. Hakemus on parhaillaan komission käsiteltävänä. Voimassa olevan lainsäädännön mukaisesti komissio tutkii kaikki Espanjan mahdollisesti esittämät koheesiorahaston tai Euroopan aluekehitysrahaston (EAKR) tukea koskevat hakemukset, jotka liittyvät kyseisen padon laajentamiseen.
KIRJALLINEN KYSYMYS P-0122/03 esittäjä(t): Herbert Bösch (PSE) komissiolle. Schengenin sopimus: jäsenvaltioiden velvoitteet.



Virallinen lehti nro 161 E , 10/07/2003 s. 0179 - 0179



KIRJALLINEN KYSYMYS P-0122/03 esittäjä(t): Herbert Bösch (PSE) komissiolle (21. tammikuuta 2003) Aihe: Schengenin sopimus: jäsenvaltioiden velvoitteet Schengenin sopimuksen soveltamisesta tehdyn yleissopimuksen 6 artiklassa määrätään, että ulkorajojen valvonta kuuluu jäsenvaltioiden toimivaltaan ja että valvonta toteutetaan ottaen huomioon kaikkien sopimuspuolten edut. Lisäksi sopimuspuolet sitoutuvat 6 artiklan 4 kohdan mukaisesti sijoittamaan riittävästi henkilökuntaa tarkastusten ja ulkorajojen valvonnan suorittamiseen. Milloin voidaan sanoa, että tarkastusten suorittamiseen ja ulkorajojen valvontaan on sijoitettu riittävästi henkilökuntaa? Onko komission tiedossa tapauksia, joissa jäsenvaltiot eivät ole noudattaneet 6 artiklassa määrättyjä sitoumuksia? Jos on, mitä jäsenvaltioita tämä koskee? Mihin toimiin unioni voi ryhtyä, jos yksittäiset jäsenvaltiot eivät noudata sopimusta? António Vitorinon komission puolesta antama vastaus (24. helmikuuta 2003) Schengenin säännöstöllä jäsenvaltiot velvoitetaan sijoittamaan riittävästi henkilökuntaa tarkastusten ja ulkorajojen valvontaan säännöstön määräysten mukaisesti. On mahdotonta määrittää yleisesti, mikä on riittävästi henkilökuntaa. Käsitettä olisikin konkretisoitava rajan luonteen (maa-, ilma- tai meriraja) ja esimerkiksi rajan maantieteellisen sijainnin mukaan sekä sen mukaan, minkälaiset henkilöt rajan ylittävät, kuinka paljon heitä on ja mikä vuodenaika on. Komissio muistuttaa, että Schengenin sopimuksen täytäntöönpanon arviointityöryhmä, johon komissio osallistuu, tutkii, täyttääkö sisärajoja vailla olevan Schengen-alueen osaksi pyrkivä jäsenvaltio sisärajojen valvonnan poistamisen sekä tarkastusten ja ulkorajojen tehokkaan valvonnan ennakkoedellytykset. Työryhmä tutkii myös, täyttävätkö Schengenin säännöstöä soveltavat jäsenvaltiot asianmukaisesti Schengenin säännöstöstä johtuvat velvoitteet. Schengenin sopimuksen täytäntöönpanon arviointityöryhmä on tähän mennessä antanut joitakin suosituksia käytettävissä olevien varojen optimoimisesta ja henkilöstön lukumäärän tarkistamisesta. Tähän mennessä yhdestäkään arviointityöryhmän tarkastuksesta ei ole käynyt ilmi, että jotkut Schengenin säännöstöä soveltavat jäsenvaltiot eivät täyttäisi velvoitettaan asettaa riittävästi henkilökuntaa tarkastuksia ja ulkorajojen valvontaa varten. Näin ollen komissio haluaa myös muistuttaa, että EU:n oikeus- ja sisäasioiden neuvosto hyväksyi 13. kesäkuuta 2002 suunnitelman ulkorajojen valvonnasta. Suunnitelma sisältää toimenpiteitä ja toimia tarkastusten ja ulkorajojen valvonnan tehostamiseksi. Suunnitelman täytäntöönpanoa arvioidaan Thessalonikin Eurooppa-neuvostossa.
FI Euroopan unionin virallinen lehti CE 65/15

(2004/C 65 E/016)

KIRJALLINEN KYSYMYS E-3539/02

esittäjä(t): Chris Davies (ELDR) komissiolle

(11. joulukuuta 2002)

Aihe: Edullisesti hinnoiteltuja lääkkeitä on tuotu laittomasti Euroopan unioniin

Onko komissio tietoinen siitä, että Afrikan maihin tarkoitettuja edullisesti hinnoiteltuja lääkkeitä on tuotu huomattavia määriä laittomasti takaisin Euroopan unioniin myytäväksi korkeammalla hinnalla? Jos on, mitä toimenpiteitä toteutetaan sen varmistamiseksi, että EU:n rajoilla nykyisin noudatettavaa tullivalvontaa sovelletaan tehokkaasti, ja aikooko komissio ryhtyä lisätoimiin tämän kasvavan ongelman ratkaisemiseksi?

Pascal Lamyn komission puolesta antama vastaus

(17. tammikuuta 2003)

Komissio on todellakin tietoinen tästä ongelmasta, eli että kehitysmaiden markkinoille tarkoitettuja edullisesti hinnoiteltuja lääkkeitä tuodaan yhteisöön.

Lääkkeiden tuominen yhteisön ulkopuolisista maista jäsenvaltioihin edellyttää ihmisille tarkoitettuja lääkkeitä koskevista yhteisön säännöistä 6. marraskuuta 2001 annetussa Euroopan parlamentin ja neuvoston direktiivissä 2001/83/EY (1) säädettyä lupaa.

Nykyisin edullisesti hinnoiteltujen lääkkeiden luvattomaan tuontiin on mahdollista puuttua ainoastaan, jos on kyse teollis- ja tekijänoikeuksilla suojatuista tuotteista. Jos tavaroita, jotka on suojattu yhteisön markkinoilla tavaramerkillä tai patentilla, ilmenee markkinoilla ilman oikeudenomistajan lupaa, tämä voi ryhtyä toimiin tuojaa vastaan kansallisissa tuomioistuimissa sen varmistamiseksi, että kyseiset tavarat poistetaan markkinoilta.

Komissio on tartuntatautien ja köyhyyden vähentämistä koskevan yhteisön toimintaohjelman yhteydessä tehnyt ehdotuksen neuvoston asetukseksi (2) (komissio hyväksyi sen 30. lokakuuta 2002), jolla ehkäistäisiin kehitysmaihin myytävien, porrastetusti hinnoiteltujen lääkkeiden tuomista yhteisön markkinoille. Tultuaan voimaan asetus antaa tulliviranomaisille mahdollisuuden pidättää porrastetusti hinnoitelluiksi lääkkeiksi epäillyt tavarat (riippumatta siitä, onko niillä teollis- ja tekijänoikeussuojaa) yhteisön rajoilla, kunnes kansalliset viranomaiset tekevät päätöksen tavaroiden luonteesta ja käyttötarkoituksesta.

Komissio uskoo vakaasti, että edellä kuvatut tehostetut keinot ehkäistä edullisesti hinnoiteltujen lääkkeiden tuomista yhteisön markkinoilla myytäviksi kannustavat lääketeollisuutta ja viejiä toimittamaan riittävän määrän keskeisiä lääkkeitä köyhiin maihin edullisin hinnoin.

(1) EYVL L 311, 28.11.2001.

(2) KOM(2002) 592 lopullinen.